Ֆրենկ Լենտինի

**Ֆրանչեսկո (Ֆրենկ) Լենտինի** (**), (), իտալա-ամերիկացի կրկեսի արտիստ, որն աշխատել է շրջիկ կրկեսներում: Լենտինին ծնվել է հազվագյուտ հիվանդությամբ (Սիամական երկվորյակ), որի պատճառով երեք ոտք է ունեցել:

## Վաղ կյանք
Ֆրենկ Լենտինին ծնվել է 1889 թվականի մայիսի 18-ին, Սիցիլիայի Ռոզոլինի քաղաքի Գինտոլի փողոցի 8 հասցեում: Նրա ծնունդն ընդունել է Մարիա Ալբերինո անունով մի մանկաբարձուհի։ 

Ֆրենկը ընտանիքի տասներկու երեխաներից հինգերորդն է եղել՝ ունենալով յոթ քույր և հինգ եղբայր: Նրա անսովոր վիճակի պատճառով ծնողները սկզբում ամաչել են և նրան հանձնել են մորաքրոջ խնամքին, որն ամուսնացած էր Լենտինիի հորեղբոր՝ Կորրադո Ֆալկոյի հետ: Չորս ամսականում նրան տարել են Նեապոլ՝ մասնագետի մոտ զննելու: Հինգ տարեկանում նա կարողացել է խաղալ այլ երեխաների հետ և ամրացրել է իր երրորդ ոտքը, չնայած չի կարողացել այդ ոտքով քայլել: Նա հայտնի է դարձել երեք ոտք, չորս ոտնաթաթ և երկու զույգ սեռական օրգան ունենալու համար։

Լենտինին ի ծնե հիմնային ողնաշարին ունեցել է մակաբույծ երկվորյակ։ Այդ երկվորյակն ունեցել է ազդր, տղամարդու ամբողջական սեռական օրգաններ և լիարժեք ոտք, որն աճել էր նրա աջ ազդրին։ Այդ ոտքի ծնկից դուրս է ցցված եղել նաև մի փոքրիկ ոտք։

## Կարիերան կրկեսում
Լենտինիին ցուցադրել են բազմաթիվ քաղաքներում, այդ թվում՝ Լոնդոնում 1897 թվականին։ Ութ տարեկանում Մանյանո անունով մի մարդ, որը շրջիկ տիկնիկային ներկայացում է վարել, Լենտինիին տարել է Միդլթաուն, և վերջինիս ընտանիքը տեղափոխվել է Միացյալ Նահանգներ։ Շուտով Լենտինին սկսել է ելույթ ունենալ կրկեսային ներկայացումներում՝ «Մեծ Լենտինի» անվամբ, միանալով «Ռինգլինգ եղբայրներ» կրկեսին։ Նա դարձել է ԱՄՆ քաղաքացի 30 տարեկանում։ Նրա կարիերան տևել է ավելի քան 40 տարի, և նա աշխատել է այնպիսի հայտնի ներկայացումներում, ինչպիսիք են «Բարնում և Բեյլի»-ն և Բուֆալո Բիլի *Wild West Show*-ն։ Նրա գործընկերները մշտապես հիացել են նրանով և նրան անվանել՝ «Արքա»։

Երեխա ժամանակ Լենտինին օգտագործել է իր երրորդ ոտքը բեմի վրա ֆուտբոլի գնդակ հարվածելու համար՝ ստանալով «Երեք ոտանի ֆուտբոլիստ» մականունը։

Լենտինիի երկու հիմնական ոտքերը մի փոքր տարբեր են եղել երկարությամբ՝ մեկը 99 սմ, մյուսը՝ 97 սմ: Նրա երրորդ ոտքը 91 սմ էր և ավարտվում էր ծուռ ոտնաթաթով: Նույնիսկ մեծահասակ տարիքում տարբերությունը մնացել է, ընդ որում, նրա լրացուցիչ ոտքը մի քանի սանտիմետրով կարճ է եղել: Լենտինին մի անգամ կատակել է, որ չնայած երեք ոտք ունենալուն, ինքը համապատասխան զույգ չունի։

1907 թվականին Լենտինին ամուսնացել է Թերեզա Մյուրեյի հետ, որն իրենից երեք տարով փոքր է եղել: Նրանք ունեցել են չորս երեխա՝ Ժոզեֆինան, Նատալին (Նեդ), Ֆրանչեսկո (Ֆրենկ) կրտսերը և Ջեյմսը: Մոտավորապես 1935 թվականին Ֆրենկը և Թերեզան բաժանվել են, և նա մինչև իր մահն ապրել է Հելեն Շուպեի հետ։

Լենտինին մահացել է շնչառական անբավարարությունից Ջեքսոնում, Թենեսի, 1966 թվականի սեպտեմբերի 21-ին, 77 տարեկան հասակում:

## Ժառանգություն
2017 թվականին դերասան Ջոնաթան Ռեդավիդը խաղացել է Լենտինիի դերը «Մեծագույն շոումենը» ֆիլմում։

Ֆրենկ Լենտինին նաև հայտնվել է Սիեթլի *[[Alice in Chains]]* ռոք խմբի 1995 թվականի համանուն ալբոմի հետևի շապիկին։

## Ծանոթագրություններ

## Արտաքին հղումներ
* James G. Mundie, "The Life History of Francesco A. Lentini, Three-legged Wonder" pitchbook pamphlet (with photos)
* J. Tithonus Pednaud, Francesco Lentini – The Three-Legged Man

 
Կատեգորիա:19-րդ դարի ծնունդներ
Կատեգորիա:20-րդ դարի իտալացիներ
Կատեգորիա:Ամերիկացի արվեստագետներ
Կատեգորիա:Ամերիկացի դերասաններ
Կատեգորիա:Անձինք ըստ բժշկական կամ հոգեբանական վիճակի
Կատեգորիա:Իտալացի արվեստագետներ
Կատեգորիա:Կառուցվածքային շեղումներ
Կատեգորիա:Կրկեսի դերասաններ
Կատեգորիա:Սեպտեմբերի 21 մահեր